
Raport atelier dezvoltare personală – luna aprilie, 2026
Promovarea Accesibilității pentru persoanele cu cerințe educaționale speciale în cadrul proiectului „Construind Viitorul cu Practica Elevilor: Proiect Educațional”

Activitățile de promovare a accesibilității pentru elevii cu cerințe speciale au continuat și în luna aprilie, cu grupa 6 (fizic) și noile grupe de la partener - liceul Vasile Cocea, Moldovița (on-line). 
S-a extins posibilitatea că nu doar elevii cu dizabilități certificate pot fi considerați elevi cu cerințe speciale ci și elevii cu o personalitate introvertită, cu dificultăți în comunicare – exprimare, elevii cu situații defavorizate, etc, elevi ce sunt incluși în noile grupe participante în proiect. 
S-a continuat monitorizarea, în primul rând, a modului de integrare a elevilor din grupa 6 și grupele de la partener în mediul de lucru, cum au răspuns cerințelor și cum au rezolvat sarcinile de lucru, dacă au existat situații de excludere sau de discriminare, de asemenea s-a ținut cont de faptul că fiecare elev are un ritm diferit de a atinge performanța.
 S-a elaborat și aplicat o Fișă de monitorizare progres elevi, cu următorul conținut:
1. Competențe Practice 
• Executarea sarcinii liber, cu sprijin/ghidaj
• Utilizarea corectă a instrumentelor de lucru
• Respectarea normelor de siguranță
• Finalizarea unei activități în etape
2. Abilități Sociale și Adaptare 
• Comunicarea nevoilor către tutore
• Colaborarea cu colegul de echipă
• Gestionarea emoțiilor în mediul de lucru
• Punctualitate și respectarea programului
3. Observații și Adaptări
• Bariere identificate
• Soluții
În cadrul atelierelor de dezvoltare pe această temă s-au aplicat exercițiile lucrate cu elevii din grupele anterioare:
-	exerciții de simulare: imitarea dificultăților de procesare (ex. elevii au fost puși să scrie o frază cu mâna nedominantă în timp ce cineva le șoptește distractor la ureche).
-	identificarea microagresiunilor (glume, priviri, excluziuni „politicoase”) și cum pot fi ele înlocuite cu un sprijin real.
-	utilizarea Hărții Empatiei: un instrument vizual în care grupurile analizează Ce vede, ce aude, ce gândește și Ce simte un elev cu CES într-o pauză obișnuită.

Comunicarea la locul de desfășurare a activităților de practică
Comunicarea la locul de desfășurare a activităților de practică s-a menținut la un nivel eficient și constructiv. 
Pentru elevi a fost important ca procesul de comunicare să aibă loc verbal dar bazat pe un sistem de suport vizual, structural și emoțional.
S-a încercat evitarea transmiterii de instrucțiuni multiple, date una după alta, cursiv. S-a mers pe ideea de a transmite o instrucțiune clară, s-a așteptat finalizarea ei, apoi s-a trecut la următoarea.

Rolul echipei de proiect și al cadrelor didactice
S-a plecat de la ideea că succesul activităților de instruire practică depinde foarte mult de tutorii de practică, oamenii care îi ghidează pe elevi la locul de desfășurare a acestora.
În acest context atât tutorii de practică cât și reprezentanții agenților economici au fost pregătiți să comunice eficient cu această categorie de elevi.

